
Kutatási helyzetkép a nők címereinek heraldikai jellegzetességeiről és címerviselésük sajátosságairól a 18. századi Magyarországon

A 18. századot a hanyatló heraldika korszakának is nevezik: a kutatások tárgyát talán éppen emiatt főként az élő heraldika jelenségei képezik. A nők címerviselésének szokásai, jellegzetességei feltáratlanok ebben a korszakban. Jelen dolgozat ezért egy nagyobb kutatás kezdőlépésének tekinthető: a rendelkezésre álló forrástípusok bemutatása mellett arra törekszik, hogy a 18. századi nők címerhasználatának sajátosságaira is felhívja a figyelmet. Az általános tendenciák bemutatása mellett egyes forrástípusok kapcsán mikrotörténelmi elemzéseket is végeztem, az arisztokrata nők címereire helyezve a hangsúlyt.
A 18. századi női címerek a 17. századi tendenciák folytatói. Továbbra sem beszélhetünk önálló női címerekről, azokat címerváltozatnak tekintjük. A nők reprezentációja családi vagy házassági címer által történt. Kizárólag női adományos részére kiállított armálist nem találtam. Az özvegyek címeradományainak vizsgálata alapján a rutapajzs a 18. században sem terjedt el Magyarországon, tehát nem volt szembeötlő heraldikai jellegzetessége a női címereknek. A bemutatott forráscsoportok: címereslevelek, pecsétek, genealógiák, halotti emlékek, ex librisek, épületek domborművei, illetve egyéb tárgyi emlékek.
Jelen kutatás, és ennek folytatása nem csak a heraldika számára érdekes: a nőtörténet és a művelődéstörténet számára is izgalmas adatokkal szolgálhat.



